Ja cꞌa tok xekajto ja bar ecꞌo can wiꞌ ja juleꞌ chic discípulo congana chi winak xequetzꞌat,
quimolon quiꞌ chiquij ja discípulo.
Ecꞌo juleꞌ maestro xequetzꞌat chakajaꞌ quimajon tzij cuqꞌuin ja discípulo pro xa chꞌaꞌonem nqueban chique.
Ja cꞌa winak ja tok chaka maril quetzꞌat pon chi peti ja Jesús congana cꞌascꞌoꞌi quetzꞌat in cꞌamcꞌol canim xebe,
xequicꞌuluꞌ in queban saludar.
Ja cꞌa Jesús xcꞌaxaj chique:
—¿Nak ja remajon rtzijoxic cuqꞌuin?
neꞌ chique.
Cꞌo cꞌa jun achi chiquicojol ja winak quewaꞌ xbij tre ja Jesús riꞌ:
—Maestro,
anin cꞌo jun ncꞌajol ncꞌamonto chi nunyaꞌaꞌ chawach,
arjaꞌ ocnak jun itzel espíritu tre in rmalariꞌ ocnak mem.
Xa nak ta lugar cꞌo wiꞌ ja ncꞌajol,
arjaꞌ nchꞌakix pa tokꞌulew rmal ja ritzel espíritu.
Nel rpuluw ruchiꞌ in congana ncachꞌachꞌ rey pa ruchiꞌ rmal.
Camic lawuloꞌ chic,
majun chic rpuersa.
In xincꞌutuj jun utzil chique ja radiscípulo chi nquiwasaj ja ritzel espíritu pro ejeꞌeꞌ ma xecowin ta quiwasaj ta,
neꞌe ja rachi.
Ja cꞌa Jesús tok cꞌaxtaj rmal ja bix tre rmal ja rachi quewaꞌ xbij riꞌ:
—Ixix ja rix aj Israel ni takaꞌan mta wiꞌ ja yukulbal ecꞌuꞌx wqꞌuin.
Taqꞌue titzuri ja nsamaj checojol,
cꞌayew chwe chi ncochꞌ más ja matiyukeꞌ ecꞌuꞌx wqꞌuin.
Camic tecꞌamaꞌto ja ralaꞌ wqꞌuin,
neꞌ chique.
Cꞌacꞌariꞌ cꞌamarel ja ralaꞌ chwach ja Jesús.
Ja cꞌa ritzel espíritu chaka maril tok xutzꞌat ja Jesús xuyaꞌ chic jun ataque tre ja ralaꞌ in xchꞌakij pa tokꞌulew.
Ja cꞌa ralaꞌ congana xumaj rjukic riꞌ pa tokꞌulew in nel rpuluw ruchiꞌ.
Ja cꞌa Jesús xcꞌaxaj tre ja rtataꞌ ja ralaꞌ:
—¿Nak tiempo ocnak tre ja ritzel espíritu?
neꞌ tre.
—Cꞌa tinoꞌy na ja tok ocnakto tre.
Qꞌuiylaj mul ja ritzel espíritu rbanon tre ja ncꞌajol rminon pa kꞌakꞌ in rminon pa yaꞌ chakajaꞌ,
nrajoꞌ ncamsaj.
Atat,
wi natcowini natoꞌ ja ti ncꞌajol tapokonaj jutzꞌit kawach,
koꞌatoꞌoꞌ paki,
neꞌe ja rachi.
—Jariꞌ awqꞌuin atat cꞌo wiꞌ xarwariꞌ ja wi natcowini nyukeꞌ acꞌuꞌx wqꞌuin.
Ja cꞌa wi cꞌoli ja yukulbal acꞌuꞌx wqꞌuin jariꞌ nojel nincowini nban xa nak ta ja nawajoꞌ chwe chi nban,
neꞌxi rmal ja Jesús.
Ja cꞌa tatixel chaka maril tok bitaji tzij tre rmal ja Jesús arjaꞌ xumaj jun nimlaj okꞌej in quewaꞌ xbij tre ja Jesús riꞌ:
—Anin yukul nucꞌuꞌx awqꞌuin pro ja yukulbal nucꞌuꞌx xa ma nim ta,
quinatoꞌoꞌ paki utzcꞌa chi nqꞌuiy más,
neꞌ tre.
Ja cꞌa Jesús chaka maril tok xerutzꞌat ja winak chi e qꞌuiy xepeti chi nurquimoloꞌ quiꞌ ruqꞌuin,
arjaꞌ xchꞌolij ja ritzel espíritu,
quewaꞌ xbij tre riꞌ:
—Itzel espíritu,
xa atbanol mem xa atbanol tacon chique winak,
camic anin natnuban mandar,
jat,
cateli,
tayaꞌaꞌ can ja ralaꞌ in majutij xcatoc chi ta jutij chipan ja ranma,
neꞌ tre.
Ja cꞌa ritzel espíritu tok xcꞌaxaj ja bix tre xurak ruchiꞌ in xuyaꞌ chic jutij ataque tre ja ralaꞌ.
Cꞌacꞌariꞌ xelel pa ranma pro ja ralaꞌ puneꞌ can caniꞌ cami ntzꞌati.
Ja cꞌa winak e qꞌuiy chique quibij chi cami ja ralaꞌ,
xecheꞌe.
Pro ja Jesús xuchap chi rukꞌaꞌ in xuyic.
Queriꞌ xuban peꞌi ja ralaꞌ.
Ja Jesús tok xoc pa jay ja cꞌa rdiscípulo ejeꞌeꞌ quiyonaj quiꞌ ruqꞌuin in quewaꞌ quibij tre riꞌ:
—¿Nak tre tok ajoj ma xokcowin ta kawasajel ja ritzel espíritu?
xecheꞌ tre.
—Ja ritzel tak espíritu ja re quitakalaꞌ jariꞌ ncꞌatzin oración in ncꞌatzin ayuno chi nelasbexi,
xecheꞌxi.